Ukrainšćina

Ukrainšćina (ukrainsce українська [мова], ukrajinska [mowa]) je wuchodosłowjanska rěč, přiwuzna rušćinje a běłorušćinje. Jako po ličbje rěčnikow třeća najwjetša słowjanska rěč rěči so wot 40 milionow ludźi hłownje w Ukrainje, hdźež je tež hamtska rěč. Nimo toho je ukrainšćina rozšěrjena tež w Pólskej, Słowakskej, Moldawskej a Podnjesterskej.

Wona pisa so ze swójskej wariantu kyriliskeho alfabeta. Charakteristiski za ukrainšćinu je pismik Г, kotryž wurjekuje so – kaž w hornjoserbšćinje – jako h a nic jako g. Dalši charakteristikum ukrainšćiny je realizacija starosłowjanskeho jat jako i (na př. місяць, měsac). Nimo toho realizujetej so tež wokalaj e a o w zawrjenych złóžkach jako i (кішка, kóčka; Львів, Lwiw). Kaž serbšćina wužiwa ukrainšćina sydom padow.

Najwuznamniši ukrainski awtor bě Taras Šewčenko (1814–61), kotryž płaći jako narodny basnik Ukrainy.

 Ukrainski alfabet 
 А а /a/ Б б /b/ В в /w/ Г г /h/ Ґ ґ /g/ Д д /d/ Е е /e/ Є є /ě/ Ж ж /ž/ З з /z/ И и /y/ I i /i/ Ї ї /ji/ Й й /j/ К к /k/ Л л /ł/ М м /m/ Н н /n/ О о /о/ П п /p/ Р р /r/ С с /s/ Т т /t/ У у /u/ Ф ф /f/ Х х /ch/ Ц ц /c/ Ч ч /č/ Ш ш /š/ Щ щ /šč/ Ю ю /ju/ Я я /ja/ Ь ь mjechki pismik
 Gramatika 
Ukrainšćina ma 7 padow, dwaj numerusaj a tři genusy.

Kategorija:Ukrainšćina
Kategorija:Ukraina